道者寮成人爲書額擬成一詩
作者：鄭剛中
朝代：宋

paragraphs: 寮額髙懸太守書，方盤炯炯連三珠。
唐賢正筆久寥落，忽此相遇南海隅。
是寮今雖茅草新，原是東鄰寒士居。
士貧更在玉川上，三間破盡四壁無。
我借得之稍營葺，灑掃共費十日餘。
竹窗掛處青山入，水色坐照髪與膚。
焚香下簾百念静，雖未得道道不殊。
假道爲名亦道者，竊復慕道名豈虚。
風流閑暇兩轓朱，筆含墨光能卷舒。
醺酣爲我小飛動，到紙先有神鬼扶。
我身漂零秋葉孤，短景日就桑榆枯。
願憑大刻消百癘，呼吸瘴霧同醍醐。